### Beslutning

Anbefales med bemærkning om, at [adresse] indgår som et område, hvor der ikke gives flexboligtilladelser.

### Sagsfremstilling

## Resume og sagens baggrund

Administrationen skal løbende orientere Teknik- og Miljøudvalget om status på flexboligsager, jf. administrationsgrundlaget for flexboliger godkendt af Kommunalbestyrelsen den 20. december 2017.

Seneste status blev forelagt Teknik - og Miljøudvalget på møde den 1. december 2022. Administrationen anbefalede på samme møde, at udvalget drøfter, om orienteringen giver anledning til at arbejde videre med ændringer i administrationsgrundlaget, som i givet fald skal besluttes i Kommunalbestyrelsen.

I forlængelse heraf er det administrationens anbefaling, at det nuværende administrationsgrundlagt revideres, hvorfor sagen lægger op til, at Kommunalbestyrelsen godkender et nyt administrationsgrundlag for flexboligsager.

## Indstillinger

Direktøren indstiller, at:

1. Orienteringen om status på flexboligersager, jf. bilag 1 og 2, tages til efterretning.
2. Forslag til nyt administrationsgrundlag for flexboligsager, jf. bilag 3, godkendes.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

En flexboligtilladelse indebærer, at kommunen meddeler samtykke til, at en helårsbolig benyttes til fritidsformål og senere kan vende tilbage til helårsbeboelse. I Kalundborg Kommune er det besluttet, at en flexboligtilladelse følger ejendommen. Tilladelsen er gældende fra meddelelsestidspunktet og til det tidspunkt, hvor boligen igen benyttes som helårsbolig. Der er således tale om en tilladelse uden tidsbegrænsning.

I vedhæftede bilag 1-2 er status for flexboligtilladelser for året 2022 samt primo 2023 til og med 16. marts opgjort.

Der kan af opgørelsen for 2023 fremhæves følgende nedslagspunkter:

* Af det samlede antal henvendelser modtaget i 2023, udgør områderne [adresse] og Sejerø samlet set 32 pct.
* Antallet af tilladelser, der bygger på en tidligere forhåndsgodkendelse, udgør i 2023 ca. 60,0 pct. af det samlede antal tilladelser, der indtil videre er givet i 2023.
* Antallet af forhåndstilkendegivelser i 2023 kan forventes at ligge mellem 55-66, hvoraf 15-18 kan forventes at blive til flexboligtilladelser.
* Antallet af tilladelser kan på nuværende tidspunkt ikke forudsiges. Dette skyldes, at der en stor mængde uudnyttede forhåndstilkendegivelser i omløb, der potentielt kan blive til tilladelser.

Der kan af opgørelsen for 2022 fremhæves følgende nedslagspunkter:

* Antallet af henvendelser er stabilt sammenlignet med 2020.
* Hovedparten af flexboligtilladelser givet i 2022 er givet i [adresse], [adresse] og i særdeleshed på Sejerø.

*Forslag til nyt administrationsgrundlag*Administrationen vurderer, at der er behov for ændringer af administrationsgrundlaget for at øge kontrollen med flexboligtilladelser og forhåndstilkendegivelser. Det vurderes, at der med få ændringer i administrationsgrundlaget, ikke på nuværende tidspunkt er behov for at skærpe retningslinjerne for bestemte, geografiske områder.

Administrationen anbefaler, at en flexboligtilladelse fremadrettet følger ejeren frem for ejendommen. Det vil betyde, at tilladelsen bortfalder ved salg. Dette vil begrænse, at der spekuleres i køb og salg af ejendomme uden bopælspligt i Kommunen, samt give øget kontrol med flexboliger, fx 10 år frem i tiden.

At en tilladelse følger ejer, vil være i overensstemmelse med gældende regler (jf. lov nr. 342 om boligforhold af 22. marts 2022, og tilhørende bemærkninger jf. lovforslag til lov om ændring af lov om planlægning, og lov om midlertidig regulering af boligforholdene 11. november 2015).

Det er administrationens vurdering, at det ikke bør påvirke salgspriserne, da ejendomsmæglerne fortsat kan anmode om forhåndstilkendegivelse i forbindelse med salg, hvis man er i tvivl om boligen kan opnå flexboligtilladelse.

En langsigtet sikkerhed for boligejeren vil naturligvis forsvinde, når en tilladelse følger ejer, og det vil her være en fordel at skabe ro og tryghed om det nye administrationsgrundlag, herunder at bestemte områder, som udgangspunkt ikke skal fratages muligheden for flexboligtilladelse. Administrationen lægger således op til, at der sker en automatisk regulering af flexboliger i form af bortfald og nye tilladelser, frem for politiske indgreb i enkelte områder.

Administrationen har udarbejdet forslag til nyt administrationsgrundlag, der indeholder ovenstående hensyn jf. bilag 3.

Forslag til nyt administrationsgrundlag er mere uddybende end det gældende, og har også til hensigt at mindske antallet af anmodninger om forhåndstilkendegivelser. I de tilfælde, hvor en forhåndstilkendegivelse er nødvendig, anbefaler administrationen at tidsbegrænse gyldigheden af disse til 1 år.

Kommunen har fortsat mulighed for at foretage opbremsning. Administrationen anbefaler, at det drøftes, om der er områder, der skal undtages, herunder Ulstrup på [adresse].

## Økonomiske konsekvenser

Ingen bemærkninger.